คืบหน้าโครงการเพิ่มประสิทธิภาพการระบายน้ำและเก็บกักน้ำคลองไผ่ บรรเทาอุทกภัยในช่วงฤดูน้ำหลาก
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ติดตามความก้าวหน้าโครงการเพิ่มประสิทธิภาพการระบายน้ำและเก็บกักน้ำคลองไผ่ ณ บ้านทุ่งสงวน อำเภอระโนด จังหวัดสงขลา ซึ่งที่ผ่านมาประสบปัญหาการระบายน้ำออกจากพื้นที่ เนื่องจากมีลักษณะภูมิประเทศเป็นที่ราบชายทะเล ถูกขนาบด้วยทะเลสาบสงขลาและทะเลอ่าวไทย พื้นที่ราบริมทะเลสาบมีระดับพื้นที่ต่ำกว่า ส่วนพื้นที่ทางทิศตะวันออก มีลักษณะเป็นสันทรายที่ยกตัวสูงกว่า ส่งผลให้อำเภอระโนดเกิดอุทกภัยอยู่เป็นประจำ จึงจำเป็นต้องปรับปรุงคลองธรรมชาติ ได้แก่ คลองกก คลองตะเครียะ คลองไผ่ คลองระโนด คลองศาลาธรรม์และคลองแดน เพื่อเป็นเส้นทางในการระบายน้ำ อีกทั้งยังสามารถใช้คลองธรรมชาติที่ได้ปรับปรุงดังกล่าว เป็นแหล่งเก็บกักน้ำในช่วงฤดูฝนเพื่อใช้ในช่วงฤดูแล้งได้อีกด้วย โครงการเพิ่มประสิทธิภาพการระบายน้ำและเก็บกักน้ำคลองไผ่ เป็น 1 ในโครงการที่ช่วยเรื่องอุทกภัยและการขาดแคลนน้ำในพื้นที่คาบสมุทรสทิงพระ จังหวัดสงขลา สำหรับการดำเนินงานโครงการเพิ่มประสิทธิภาพการระบายน้ำคลองไผ่ กระทรวงเกษตรฯ โดยกรมชลประทาน จะเริ่มดำเนินการในปีงบประมาณ พ.ศ 2565 โดยมีแผนดำเนินการให้แล้วเสร็จในปีงบประมาณ พ.ศ 2567 ซึ่งจะมีการขุดขยายคลองระบายน้ำ หากดำเนินการแล้วเสร็จจะสามารถช่วยระบายน้ำ บรรเทาอุทกภัยในช่วงฤดูน้ำหลากและเก็บกักน้ำ ช่วยเหลือพื้นที่เพาะปลูกของราษฎร ทั้งฤดูฝนและฤดูแล้ง ประมาณ 1,917 ไร่ ตลอดจนเป็นแหล่งเก็บกักน้ำสำหรับการอุปโภค –บริโภคอีกด้วย